**JAVNI POZIV**

**ZA UKLJUČENJE U DRUGI STROJARSKI HUB REGIONALNOG CENTRA KOMPETENTNOSTI**

**Što su strojarski hubovi i kome su namijenjeni?**

Strojarski hubovi Regionalnog centra kompetentnosti Tehničke škole Čakovec središnje su mjesto okupljanja dionika obrazovnog i poslovnog sektora, koji timski, pod mentorstvom poslovnih i tehničkih stručnjaka, rade na razradi poduzetničkih ideja iz područja strojarstva i mehatronike.

**Strojarski hubovi organiziraju se u okviru projekta** [***Uspostava RCK u strojarstvu SJEVER – TŠČ***](https://rck-tsc.hr/o-projektu/) **koji se financira iz Europskog socijalnog fonda.**

**Kakve ideje su dobrodošle?**

Ideje koje se razrađuju u okviru hubova moraju se odnositi na **inovativni proizvod ili tehnologiju iz područja strojarstva i mehatronike, imati visoku vjerojatnost izvedbe uz minimalni tehnološki rizik te imati komercijalni/tržišni potencijal.**

**Tko može sudjelovati u hubovima?**

1. **Predstavnici** mikro, malih i srednjih poduzeća kao nositelji poduzetničkih ideja
2. **pojedinci** kao nositelji poduzetničkih ideja i
3. **pojedinci bez poduzetničke ideje**, s poslovnim i tehničkim znanjem koje može doprinijeti razradi poduzetničke ideje.

Prijavljene ideje moraju predstavljati novost za ciljno tržište u odnosu na postojeća dostupna rješenja i imati potrebu za daljnjom razradom.

Potencijalni sudionici mogu se prijaviti individualno ili kao tim. Pojedinci mogu, ali ne moraju imati ideju za razradu, a timovi se prijavljuju isključivo s idejom na čijoj razradi će raditi. Prijavljeni s postojećom idejom imat će prednost u odnosu na ostale.

*Svakom timu pridružuju se odabrani učenici srednjih škola i/ili studenti tehničkih usmjerenja odabrani u matičnim obrazovnim institucijama. Odabir učenika i studenata bit će temeljen na njihovim afinitetima, motivaciji, znanju i vještinama. Učenici se ne prijavljuju na ovaj javni poziv. Pojedincima i timovima s idejom u razradi iste priključit će se i ostali sudionici huba.*

**Što će sudionici dobiti u okviru hubova?**

U okviru hubova, sudionici će dobiti sljedeće:

1. **Strukturiran program mentorstva** od strane poslovnih i tehničkih stručnjaka iz područja strojarstva, mehatronike, elektrotehnike i drugih srodnih područja, ovisno o iskazanoj potrebi timova koji će raditi na razradi poslovnih ideja. Mentoriranje se održava koristeći kolaboracijske i komunikacije alate (online sastanci) i sastanke na licu mjesta, ovisno o mogućnostima i potrebama sudionika.
2. **Edukacije** iz područja poduzetničkih znanja i vještina – design thinking, inovacija poslovnog modela, pokretanje poduzetničkog pothvata i izvori financiranja, digitalni marketing za poduzetnike, upravljanje karijerom, timovima i poslovanjem poduzeća u cjelini. Program edukacije je dostupan na [**POVEZNICI**](https://ticm.hr/edukacijski-program-poduzetnicke-vjestine-uskoro-ce-se-odrzati-po-drugi-put/)
3. **Individualno savjetovanje** izgore navedenih edukacijskih područja.
4. **Kvalitetan poslovni plan** kao temelj za traženje daljnjeg financiranja njihovih projektnih ideja. Poslovni plan izrađuju timovi pod mentorstvom poslovnih i tehničkim stručnjaka.
5. Mogućnost **razmjene znanja i iskustva** s drugim sudionicima hubova te vanjskim/gostujućim predavačima i mentorima.
6. **Povezivanje** s drugim organizacijama i poduzetnicima ključnima za daljnju razradu ili komercijalizaciju njihovih inovativnih proizvoda/tehnologija.

**Što će dobiti najbolji timovi?**

Ukoliko stručna komisija organizatora strojarskog huba utvrdi da inovativni proizvod ima novu tehnološku vrijednost i potencijal za komercijalizaciju, najbolji tim će dobiti plaćenu stručnu pomoć za realizaciju pretkomercijalnih aktivnosti i/ili aktivnosti zaštite intelektualnog vlasništva, kao i plaćeni najam uredskog prostora u razdoblju od 6 mjeseci.

**Od kad do kad traje strojarski hub?**

**Drugi strojarski hub će se odvijati u vremenu od 19. rujna 2022.g. do 31. listopada 2022. godine.**

Hodogram aktivnosti:

|  |  |  |
| --- | --- | --- |
| Vrijeme održavanja | Aktivnost | Sudionici |
| 19. 9.-23. 9. 2022. g. | Odabir sudionika, formiranje timova i povezivanje sudionika | Svi |
| 26. 9.-30. 9. 2022. g | Petodnevna edukacija iz područja poduzetničkih vještina | Obavezno: učenici i studentiNeobavezno, ali preporuka: ostali |
| 26. 9. -31. 10. 2022. g. | Individualno savjetovanje i rad na razradi ideja uz mentorstvo | Svi  |

Razrada inovativnih poslovnih ideja fleksibilan je proces te način suradnje određuje svaki tim zasebno. Po potrebi, postoji mogućnost koordinacije aktivnosti od strane vanjskih stručnjaka-mentora, koji su timovima na raspolaganju tijekom cijelog razdoblja trajanja huba.

Za sastanke timova raspoloživi su prostori Regionalnog centra kompetentnosti TŠČ-a i Tehnološko-inovacijskog centra Međimurje d.o.o. u Čakovcu. Timovi mogu odabrati i druge prostora za održavanje sastanaka u vlastitom angažmanu. Sastanci i mentorstvo se može održati i putem kolaboracijskih i komunikacijskih platformi (MS Teams, Zoom, Skype, itd.).

**Od kad do kad se zaprimaju prijave za 2. strojarski hub?**

**Prijave za 2. hub zaprimaju se od 2. do 15. rujna 2022. godine.**

**Kako se prijaviti?**

1. Popunite prijavnicu na [**POVEZNICA**](https://forms.gle/Rr3FR47ZdtbMzgfX6)
2. Pričekajte daljnje upute organizatora huba

U slučaju pitanja vezanih uz popunjavanje prijavnice, slobodno se obratite na adresu elektroničke pošte: **info@ticm.hr.**

Popunjavanjem prijavnice smatra se da su prijavljeni suglasni s prikupljanjem i daljnjom obradom osobnih podataka.